**Zápisnica z 1. členskej schôdze SSCHS SLS a 2.zasadnutia výboru SSCHS 12.4.2018 v Oponiciach pri Nitre**.

Program:

1. Zahájenie a úvodné slovo, privítanie hosťa (predseda Českej SCHS ČLS)
2. História spondylochirurgie na území SR 1919-2018
3. Výsledky volieb do SSCHS, informácie z ustanovujúceho zasadnutia výboru, rámcový plán činnosti
4. Vnútorný poriadok spoločnosti - úpravy a schválenie vnútorného poriadku
5. Web stránka spoločnosti, vzdelávanie a vzdelávacie ponuky pracovísk, publikačné možnosti.
6. Medzinárodné spondylochirurgické podujatia (EuSSAB, Výročný kongres ČSSCHS Brno, Eurospine Barcelona 2018, príprava Výročného kongresu SSCHS v 2020.
7. Podpora vzdelávania, granty : Kódex Sk-Med, možnosti Grantov cez SSCHS
8. Projekt spinálnych jednotiek
9. Spinálny register- ročné výkazy a jednotná dokumentácia, hodnotenie výkonnosti pracovísk.
10. Diskusia

1. Členská schôdza SSCHS formálne začala o 14.00 hod ale reálny začiatok bol posunutý o hodinu na 15.00, aby bolo možné prijímať všetky uznesenia nadpolovičnou väčšinou prítomných. Členská schôdza SSCHS prebehla súčasne so zasadnutím výboru (prítomný celý výbor spoločnosti a 2-ja členovia dozornej rady-DR, neprítomný prim. Lajoš- člen DR. Členskej schôdze sa zúčastnilo 37 členov (podľa prezenčnej listiny) z celkového počtu 84 členov. Prítomných privítal prezident spoločnosti prof. Rudinský , súčasne privítal a za predsednícky stôl pozval predsedu Českej spondylochirurgickej spoločnosti prim. MUDr. Jana Ciencialu, PhD. z Ortoped. kliniky Brno- Bohunice, ktorému poďakoval za doterajšiu podporu slovenskej spondylochirurgie. Ten prisľúbil pokračujúcu pomoc a súčinnosť so SSCHS (poskytnutie „know-how“- napr. kalkulačných listov na výkony pri DRG, technických krokov v rokovaní so zdrav. poisťovňami pri kategorizácii a katalogizácii a pri rokovaní s MZSR)

2. MUDr. Džubera, PhD, vedecký sekretár spoločnosti v krátkom prehľade ukázal históriu spondylochirurgie na území SR od r. 1919 do r. 2016

3. Prezentoval priebeh založenia, vzniku a výsledky posledných platných korešpondenčných volieb v 5/2017, zvolanie a priebeh ustanovujúceho zasadnutia výboru SSCHS 2.10.2017 a jeho program s vytýčenými cieľmi a ich rozborom (s odvolaním sa na zápisnicu a údaje uverejnené na stránke SSCH)

4. V ďalšom bode vedecký sekretár prešiel znenie Vnútorného poriadku SSCHS a navrhol úpravy, hlasovaním (jednomyseľným všetkých zúčastnených ) bol prijatý dokument vo výslednej podobe **( nutné upraviť návrh poriadku na stránke spoločnosti do definitívnej schválenej podoby**): Čl. III ,ods.(1) ...v zdravotníctve v OBLASTI spondylochirurgie.... Čl. V ods. (2): ...Funkčné obdobie výboru a dozornej rady je ŠTVORROČNÉ. Čl. VI ods.(2) ...najmenej 2x ZA VOLEBNÉ obdobie... Čl. VI ods.(3) paragraf © celý VYPUSTIŤ. Čl. VII ods. (4) .... členovia výboru sú volení na ŠTYRI roky... Čl. VII ods. (7) ....sekretára, PRÍPADNE VICEPREZIDENTA A ďalších funkcionárov.... Čl. XIII ods.(2) a ods. (3) DOPLNIŤ dátum 12.4.2018

Za zmeny vo vnútornom poriadku spoločnosti ako aj za vnútorný poriadok v znení ako je uverejnený na web stránkach spondylochirurgickej spoločnosti hlasovali všetci prítomní členovia (37 - hlasovalo za, nikto nebol proti ani sa nezdržal hlasovania)

5. Po ukončení hlasovania prezident spoločnosti prezentoval web stránku SSCHS [www.spine.sk](http://www.spine.sk) a jej časti, rozviedol možnosti a aktuálny stav vzdelávania v spondylochirurgii ( chýba náplň odboru ako certifik. činnosti- úloha výboru) a navrhol zverejňovanie vzdelávacích možností na jednotlivých pracoviskách (ponuky účasti na zriedkavých výkonoch) . Pripomenul možnosti publikovania pre členov spoločnosti v tuzemských časopisoch Neurológia a Rehabilitácia- rehabilitace (indexovaný v Scopus, kontaktovať prof. Gutha na rehabilitacia@rehabilitacia.sk)

6. prezident spoločnosti v ďalšom uviedol zoznam medzinárodných spondylochirurgických podujatí a plán realizovať výročný kongres SSCHS v 2020 roku, rozviedol stav kolektívneho členstva SSCHS v Eurospine a EuSSAB, spolu s prezidentom ČSSCHS pozval členov SCHS k účasti na výročnom kongrese v Brne na jeseň 2018 (všetky informácie sú na stránke SSCHS)

7. Prezident spoločnosti upozornil na nový kódex dodávateľov a firiem, združených v SkMed ohľadne odpory na kongresoch a vzdelávaní – výlučne formou grantov pre nemocnice alebo neziskové organizácie, kde nie je možné určiť príspevok na meno účastníka - SSCHS spĺňa podmienky na príjem grantov hlavne pre postgraduálne vzdelávanie pre rezidentov a členov SSCHS.

8. V ďalšom bode prezentoval prezident SSCHS projekt spinálnych jednotiek v SR, stav rokovaní a obsah projektu, návrh krokov, realizácie a jednotnej dokumentácie.

8. prezident spoločnosti aj vedecký sekretár rozviedli potrebu a nevyhnutnosť budovania registra spondylochirurgických výkonov - základom bude ročný výkaz výkonov pracoviska nutné dôrazne požadovať od všetkých pracovísk, kde beží spondylochirurgický program) za rok 2017 a potom každoročne. Ten bude podkladom jednak k zisteniu, koľko výkonov a akých sa ročne urobí v SR a bude možné potom budovať reálnu akútnu aj plánovanú sieť pracovísk so spondylochirurgickým programom, jeho šírkou na pracovisku, prípadne j stratifikácia pracovísk po audite ( veľké- štandardné- malé spondylochirurgické pracoviská) . Rozposielaním výziev a elektronických tlačív a vyžadovaním ich vyplnenia a odovzdania je poverený vedecký sekretár spoločnosti.

9. Diskusia prebehla k ročným výkazom výkonov a prípadnej stratifikácie pracovísk ( Doc. Kolarovszki a Dr. Opšenák) - výbor ubezpečil, že cieľom nie je reštrikcia alebo hodnotenie pracovísk, ale získanie dát, aby bolo možné na základe reálnych faktov ( množstvo a typ výkonov) rokovať so zdravot. poisťovňami a MZSR ohľadne preplácania výkonov v DRG systéme, reálny stav spondylochirurgie v SR a následná možnosť budovania siete pracovísk a spondylochirurgického akútneho a plánovaného servisu . K aktivite a spolupráci vyzval , ako aj súčinnosť deklaroval primár traumatologického pracoviska z FN Nitra MUDr. Kónya. Na problematiku katalogizácie ambulantných a plánovanú katalogizáciu nemocničných spondylochirurgických výkonov upozornil člen výboru a predseda katalogizačnej komisie pre spondylochirurgiu prim. MUDr. Popluhár a zaviazal výbor k rokovaniu s MZSR ohľadne kompetencií spondylochirurgickej spoločnosti a návrhy spoločnosti na úpravu skladby katalogizačnej komisie, nakoľko niektorí doterajší členovia, zaradení do komisie, nepracovali doteraz vôbec. Rokovaním a návrhmi úprav v komisii bol zaviazaný za výbor prezident spoločnosti. S cennými návrhmi k tejto problematike prispel predseda ČSCHS ČLS prim. MUDr. Cienciala, PhD - ponúkol pomoc pri tvorbe katalogizačných listov výkonov a ďalších podkladov zapožičaním materiálov českej spondylochirurgickej spoločnosti. Po vyčerpaní odborného programu členskej schôdze spoločnosti poďakoval prezident zúčastneným za aktívnu účasť a podnety, vyzval ich k aktívnej spolupráci.

10. Na záver pozval všetkých na sociálnu časť členskej schôdze- komentovanú návštevu barokovej Apponyovskej knižnice v Apponyovskom kaštieli v Oponiciach a po ukončení exkurzie k účasti na spoločenskom večeri. Týmto bol plánovaný program členskej schôdze ukončený.

Prof. MUDr. Bruno Rudinský, CSc.

prezident SSCHS, overil

MUDr. Andrej Džubera,PhD

vedecký sekretár SCHS, zapísal